 Na RICHARD MUNGUTI MWANAUME mwenye umri wa miaka 27 alishtakiwa jana kuiba Bibilia tatu kutoka duka la Supa Naivas. Sababu za kuiba vitabu hivyo vitakatifu ilikuwa aviuze apate pesa za kugharamia tiba ya mama yake mzazi nchini Tanzania na apate pesa za kuwanunulia watoto wake wawili na mkewe chakula. Akijitetea mbele ya hakimu mkuu Wendy Michemi, Alex Muiruri Ngadayo aliomba asamehewe kisha akaomba Serikali kupitia kwa wazee wa nyumba 10 wawe wakitoa ripoti za watu maskini wasio na uwezo wa kujikimu kimaisha. “Ni matumaini yangu ahadi ya Raila Odinga itakuwa ya kweli kwamba akishinda uchaguzi mkuu wa mwaka huu na kuwa Rais wa Kenya serikali yake itakuwa ikiwasaidia watu kutoka familia maskini kwa kuwapa Sh6,000 kununua chakula, ” Ngadayo alieleza hakimu. Mshtakiwa alisema mama yake mzazi amelazwa hospitali nchini Tanzania. Na wakati huo huo , Ngandayo, alisema anahitaji msaada wa dharura wa chakula cha mkewe na watoto wawili. “Mbali na kumwuguuza mama yangu mzazi mke wangu na watoto wawili wanahitaji chakula,” Ngandayo alifichua. Ngandayo aliyelengwa lengwa na machozi akisimulia jinsi uchochole umemsukuma na kumbana alimsihi hakimu amwonee huruma. “Njaa na ugonjwa zinaweza msukuma mtu kutenda kile hakukusudia. Hata Esau katika Bibilia aliuza urathi wake wa kuzaliwa apate angalau kopo la uji wa ndegu,” Ngandayo alimweleza hakimu. Mshtakiwa huyo alisema akipelekwa rumande atapata donge la chakula hata kama hatashiba lakini atatuliza makali ya njaa lakini hofu yake kuu, “ni kile mkewe na watoto watakula na serikali ilikoma kutoa chakula cha msaada kwa familia maskini.” Hakimu alimwuliza kiongozi wa mashtaka Bw Alexander Gikunda sababu za watu kuiba Bibilia katika duka la Supa la Naivas akisema hiki ni kisa cha tatu tangu aanze kuhudumu katika mahakama ya Milimani. “Kwa nini watu wanaiba Bibilia ilhali kuna bidhaa nyingi mle ndani wanazoweza kuiba,” Bi Michemi alimwuliza Bw Gikunda. Akijibu Bw Gikunda alisema nje ya duka hilo kuna wachuuzi wanaouza vitabu na ni rahisi kuuza Bibilia kuliko bidhaa nyinginezo. Ngandayo aliyezaliwa mwaka wa 1994 alikabiliwa na shtaka la kuiba Bibilia hizo mnamo Januari 23,2022 katika duka la Naivas. Bi Michemi aliamuru mshtakiwa azuiliwe hadi Februari 9,2022 idara ya urekebishaji tabia itakapowasilisha ripoti kuhusu Ngandayo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  